Мүлчүргэннээх Мүлдьү Бөҕө – Өкүндү бухатыыра.

Былыргы дьыллар мындааларыгар

Өркөн кылаан дьоннордоох

Өкүндүлүүр эбэҕэ

Олорон ааспыта эбитэ үһү

Мүлчүргэннээх сырыылаах

Мүлдьү Бөҕө бухатыыр.

Сол кэмҥэ

Акы Сайылыгар

Олорбута эбитэ үһү

Кэрэ сэбэрэтинэн

Аар саарга аатырбыт

Арылыйар харахтардаах,

Укулаат таас уостардаах,

Арыы саһыл хааннаах,

Сарсыардааҥы саһарҕалыы

Тэтэркэйдиир имнэрдээх,

Толбонурар уһун суһуохтаах

Арчылаана диэн кэрэ Куо.

Дьэ бу Арчылаана Куо

Сиһин этэ ситиитэ,

Кэргэн тахсар сааһын туолуута

Суон сураҕа

Сүүс аҥыы сиринэн сураҕырбыт,

Алаҕаркаан бэйэтигэр

Аан дойду барыта ымсыырбыт:

Аҕыс хаттыгастаах халлаан айыылара,

Орто дойду уоланнара,

Аллараа дойду абааһылара.

Арчылаана Куо

Аналлааҕын булбакка

Аккаастаан иһэр эбит...

Арай доҕоттоор,

Биир хараҥа түүн

аллараа дойду ардай аһыылааҕа,

ааттаах абааһы атамаана

Арсан Дуолай обургу,

ап салбаныкы муҥутаан,

уоран-талаан, саба түһэн,

Арчылаана Куо барахсаны

Хонноҕун анныгар кыбынан

Ытаппытынан-соҥоппутунан

Илдьэ барбыта эбитэ үһү.

Кэрэ Куо ийэлээх аҕата

кыыстарын көрбүтүнэн куоттаран

алдьархайдаах айдаан тарпыттар.

Үөһээ үлүскэннээх халлаан

Айыыларыттан көрдөспүттэр,

Орто дойду

Аатырбыт бухатыырдарыттан ааттаспыттар,

Аллараа ап-салбаныкы

Түгэҕиттэн сураспыттар.

Онуоха туран,

орто дойду хаарыан бухатыырдарын

Арсан Дуолай обургу

Уһун уҥуохтарын

Урусхаллаабыт сураҕа кэлбит.

Кэмниэ кэнэҕэс

Арчылаана Куо уоруллубут сураҕа

Мүлдьү Бөҕө кулгааҕар тиийбит.

Сэриигэ кэтэр сэбилэҥин тэринэн,

Куйаҕын кэтэн,

Ааттаах атын миинэн

Арчылаана Куону быыһыы диэн

Дарбааннаах айаҥҥа туруммут.

Ханна да баар буоллун,

Ир суолун ирдээн,

Тор суолун тордоон

Кэрэ Куо барахсаны

Быыһыырга санаммыт.

Омуннаахтык ойутан,

Ааттаахтык айаннаан

Орто дойду киэҥ туонатын

Тоҕус хонук иһигэр

Биирдэ эргийэн кэлбит.

Тыа маһын быыһын,

Киэҥ далай байҕаллар түгэхтэрин

Барытын өҥөйөн көрбүт.

Арчылаана Куо суолун булбатах.

Санньыар тойук туойан,

Кэп туонан

Аа дьуо айаннаан истэҕинэ,

Биир ааттаах алаас аартыгар

Кыҥкыырыктыыр саҥаны истэн

Халлаан диэки хайыһан көрбүтэ –

Үөһээ дойду илдьитэ

Кылбаа маҥан кыталык

Эргийэ көтө сылдьар эбит.

Кыталыкпыт

Кыҥкыырыктыы түһээт,

Киһилии саҥалаах буолан биэрбит,

Тойук туойбут:

Дьэ буо!

Орто дойду ааттаах бухатыыра

Мүлчүргэннээх сырыылаах

Мүлдьү Бөҕө барахсан!

Икки кэрэ чуор кулгааххынан

Истэ сэргэҕэлээ эрэ.

Алаҕаркаан харахтардаах Арчылаана Куону

Аллараа дойду ааттааах атамаана

Ардай аһыылаах абааһыта

Арсан Дуолай обургу

Ап салбаныкы түгэҕэр

Аккаастаммытын абаккатыгар

Хара таас гынан кубулутан

Утутан нуктатан туруорар...

Дьэ ону эн, Мүлдьү Боҕө бухатыыр,

Быыһаан-абыраан кэлиэҥ үһү

Иннэ диэн илдьит биллэрээт,

кыталык киэҥ халлааҥҥа

кыҥкыырыйдыы турбут.

Аны туран

Айыы бухатыыра барахсан

Аллараа дойду аартыга

Ханан буолаарай диэн

Улуу толкуйга түһэн

Мунааран турда5ына,

Халлаан хайдарынан

Хаа5ыргыыр саҥа сатарыйбыт да

Улуутуйар улуу Суорун кулута

Хара суор обургу

Бухатыыр иннигэр

Хорос гына түспүт.

Киһилии саҥалаах буолан биэрбит.

«Хоох-хоох, кулуҥ-халыҥ,

Нойоон богдо, истэ сэргэҕэлээ эрэ,

Аллараа дойду

Аҥайар аартыгын

Алдьархайдаах аппатын

Ааттаан-суоллаан көрдөөтөҕүҥ.

Ол дойдуттан айыы киһитэ

Төннүбэтэх бадахтаах

Уһун уҥуох урусхалламмыт

Элбэх эт сиин сэймэктэммит

Эрэй-буруй эгэлгэтэ

Эҥэрдэспит сирэ буолуо.

Ол эрэн киирсэн көрөр

Модьу санаалаах буоллаххына

Мүлчүргэннээх сырыылаах

Мүлдьү Бөҕө бухатыыр,

Өлүү Чөркөчүөк хонуутугар

Арҕаа турар хаспаҕар

Амаан-дьамаан аҥхай баар

Аллараа дойду аартыга

Ол диэкинэн буолуоҕа »

Мүлчүргэннээх сырыылаах

Мүлдьү Бөҕө бухатыыр обургу

Иһиттим дуу, истибэтим дуу диэбиттии

Аллараа дойду аартыгар

биирдэ көтүтэн тиийбит.

Биһиги киһибит тиҥилэҕин тыаһын

Иһиттим дуу, истибэтим дуу диэбитинэн

Аллараа дойду атамаана

Арсан Дуолай обургу

Өрө уһуутаабытынан,

Үс дойду сатарыйарынан

Үгүрэлии-үгүрэлии

Ойон кэлбитэ эбитэ үһү.

Өкүндү өркөн бухатыыра

Ону көрөн туруо үһү дуо,

Имин хаана ииримтийэн,

Харахтара ири-дьирим баран,

Абаккатыгар чанчыгыттан

Сиэрэ уота саккыраабытынан

Утары ыстаммыта эбитэ үһү.

Үөгүлүү-үөгүлүү

үҥүүннэн үөлсүбүттэр,

бааҕыныы-бааҕыныы

батыйанан батары баттаспыттар.

Онуоха үҥүүлэрэ

үлтү ыстанан хаалбыт,

батастара бытарыйан хаалбыт.

Ол малларын

хаһыытыы түһэн баран

илиилэрин таһынан

киэр илгэн кэбиһэн баран

эт сутуруктарынан

уйан сирэ манан буолаарай диэн

эттэһэн барбыттар,

сутурук тыаһа лабырҕас буолбут,

тарбах тыаһа лачыгырас буолбут.

Хардарыта солбуйса сылдьан

өрө быраҕаттаспыттар,

атастаһа-атастаһа

ат гынан миинсибиттэр.

Аллараа дойду аҕыйах маһын

субуулаах от курдук тоҕута тэпсибиттэр,

өлүү байҕалларын

атыйахтаах уу курдук

дьалкыччы үктээбиттэр.

Түүннэрин-күнүстэрин

умнан туран

ый отут хонугун тухары

ол курдук киирсибиттэр.

Аллараа дойду ааттаах абааһылара

аппа аайы саспыттар,

кыыл-үөн икки ардынан харамайдара

хаспах аайы хааттарбыттар,

барбатах балык минин курдук халлааныгар

барбах кытарар ыйдара

хаан курдук кытыастыбыт,

арай хара суордар

ас тахсаарай диэн

элиэтии көппүттэр.

Айыы икки, абааһы икки бухатыырдара

хайалара да сэниэлэрэ эстэн барбыт.

Кэмниэ кэнэҕэс

күүс-күдэх баранан,

улук курдук буолан,

барбах баттахтарыттан эрэ харбаһан баран

хаахыныы-хаахыныы,

хардьыгыныы-хардьыгыныы

мээнэнэн мэндээриччи көрөн,

айахтарын аппытынан

аллаарыйан баран

сүүстэриттэн өйөнсөн

дөйөн турбуттар.

Түөрт уон хонук ааһыыта

тоҕус илии түүнүк үүнүүтэ

Үөһээ дойду үтүөлэрэ

сүбэ түмсүү тэрийбиттэр.

Орто туруу бараан дойдуга

үтүө-мөкү икки мөккүөрэ үөскээбитин тухары,

үс дойду туллар тутааҕа

үтүө өттө өрө көрүөхтээх,

мөкү өттө хотторуох тустаах.

Айыы бухатыырыгар барахсаҥҥа

көмө буолуохха баара дэспиттэр.

Онуоха Күн Дьөһөгөй айыыта

амалыйдаҕа үһү.

«Өркөн кылаан дьоннордоох

Өкүндүлүүр эбэҕэ

Олохсуйбут урааҥхайдар

Ааппын ааттаан

Анаан-минээн

Айах тутан арбыылларын

Астына истэр буоларым.

Онон буолар буоллаҕына

Үс саханы абырыах

Ас таҥас таһаарыах

Араҥас маҥаас кулуннаахпын

Аптаах өлбөт мэҥэ уулаан

Абырыырга ыытабыт.

Акы Сайылыгар олохтоох

Арылхайдыыр харахтаах

Арчылаана Куо барахсан

Анабыллаах кулуна буоллун

Араҕас илгэни тэниттин

Сыспай сиэллээҕи сырыырҕаттын

Сылгы үөрдэрин төрдө буоллун»

Сол сүбэни бары сөбүлээн,

Араҥас маҥаас кулуну

Аптаах мэҥэ уулаан

Аллараа дойду диэки

Атааран кэбистэхтэрэ үһү.

Туйахчааннарын тыаһа тоһугураан,

кутурукчаанын дуома тэлимнээн,

кистээн дьырылаабытынан

кулунчук барахсан тиийэн кэлбит,

Арчылаана Куо аналлаах иччитин

хара таас буолан абыланан турарын,

алта төгүл эргийэ көппүт,

сэттэ төгүл кистээн дьырылаппыт.

Онуоха кэрэ Куо

уһун уутуттан уһуктан кэлбит,

имин хаана тэтэрбит,

арылхай харахтара арыллыбыт,

обуйук уоһа сиигирбит.

Кулунчугу батыһан

Мүлдьү Бөҕө бухатыыры

Атан турар айаҕар

Аптаах мэҥэ ууттуттан

Таммалатан кэбиспит.

Айыы бухатыыра барахсан

Күүһүгэр күүс эбиллибит,

Сэниэтигэр сэниэ элбээбит.

Урукку бэйэтинээҕэр

Уон төгүл кыаҕырбыт,

Былчыҥнара быыппастыбыт,

Тымырдара өрө күүрбүт.

Абааһы атамаана баҕайыны

Хаһыытыы түһэн баран

Сиргэ быраҕан түһэрээт

Тиҥилэхтээн кэбиспитэ

Бөх чабычаҕын курдук

Харк гынан хаалбыт,

Арсан Дуолай абааһыны

Айыы дьонун аймаабат гына

Аллараа дойду аҕыс хайысхатынан

Өлүгүн үллэрэ ыскайдаабыт.

Киҥэ-наара ааһыыта,

Омуна-төлөнө уостуута

Өкүндү өркөн бухатыыра

Мүлчүргэннээх сырыылаах

Мүлдьү Бөҕө барахсан

Өйдөөн-дьүүллээн көрбүтэ –

Иннигэр кэрэ бэйэлээх кыыс дьахтар

Арылхай харахтарын алаарыччы көрөн,

Имин хаана тэтэрэ кыыһан,

Укулаат таас уостара

Ибир-сибир хамнаан

Сир симэҕэ буолан

Сиэдэрэйдик көстө

Күлүмнээн турара эбитэ үһү.

Дьэ доҕоор,

Уолан киһи нохтолоох сүрэҕэ

Уолугуттан ойон тахсыбытын.

Арыычча өрүһүйэн

Төттөрү төннөрдөҕө үһү,

Арчылаана Куо кэрэ сэбэрэтиттэн

Алаарыйа дөйөн

Тоҥ күөс быстыҥа

Мэндээриччи көрөн турдаҕа үһү.

Кэмниэ кэнэҕэс өй ылан,

Кэрэ Куо нарын лабаатыттан

Аргыый ыга тутан ылан

Олохторун суолун

Бииргэ холбоон

Аал уоту оттунуохтарын

Сөбүн туһунан

Ыгылыйан ыксаан туран

Ыйыталастаҕа эбитэ үһү.

Арчылаана Куо

Айыы аймаҕын салҕыыр быатыгар,

Айыыһыт Хотун айбытынан

Анабылын толороору

Сөбүлэҥин биэрэн,

Кулуннарын сиэппитинэн,

Өрөгөй тойук аргыстаах

Орто дойдуга тахсыбыттара эбитэ үһү.

Мүлчүргэннээх Мүлдьү Бөҕө – Өкүндү бухатыыра.

 Былыргы дьыллар мындааларыгар өркөн кылаан дьоннордоох Өкүндүлүүр эбэҕэ олорон ааспыта эбитэ үһү Мүлчүргэннээх сырыылаах Мүлдьү Бөҕө бухатыыр.

 Сол кэмҥэ Акы Сайылыгар олорбута эбитэ үһү кэрэ сэбэрэтинэн аар саарга аатырбыт арылыйар харахтардаах, арыы саһыл хааннаах, сарсыардааҥы саһарҕалыы тэтэркэйдиир имнэрдээх, толбонурар уһун суһуохтаах Арчылаана диэн кэрэ Куо.

 Дьэ бу Арчылаана Куо кэрэ бэйэтигэр үөһээ дойду, орто дойду, аллараа дойду бухатыырдара бары ымсыырбыттар.

 Арчылаана Куо аналлааҕын булбакка аккаастаан иһэр эбит...

Арай доҕоттоор, биир хараҥа түүн аллараа дойду ардай аһыылааҕа, ааттаах абааһы атамаана Арсан Дуолай обургу, уоран-талаан, саба түһэн, Арчылаана Куо барахсаны ытаппытынан-соҥоппутунан илдьэ барбыта эбитэ үһү.

 Кэрэ Куо ийэлээх аҕата кыыстарын көрбүтүнэн куоттаран алдьархайдаах айдаан тарпыттар. Үөһээ айыылартан, орто дойду бухатыырдарыттан,аллараа дойду ааттаахтарыттан ааттаспыттар.

 Кэмниэ кэнэҕэс Арчылаана Куо уоруллубут сураҕа Мүлдьү Бөҕө кулгааҕар тиийбит. Сэриигэ кэтэр сэбилэҥин тэринэн, куйаҕын кэтэн, ааттаах атын миинэн Арчылаана Куону быыһыы диэн дарбааннаах айаҥҥа туруммут.

 Омуннаахтык ойутан, ааттаахтык айаннаан орто дойду киэҥ туонатын аҕыс хонук иһигэр биирдэ эргийэн кэлбит.

 Арчылаана Куо суолун булбатах.

 Санньыар тойук туойан, кэп туонан аа дьуо айаннаан истэҕинэ, биир ааттаах алаас аартыгар кыҥкыырыктыыр саҥаны истэн халлаан диэки хайыһан көрбүтэ – үөһээ дойду илдьитэ кылбаа маҥан кыталык эргийэ көтө сылдьар эбит.

 Кыталыкпыт кыҥкыырыктыы түһээт киһилии саҥалаах буолан биэрбит, тойук туойбут:

Дьэ буо!

Орто дойду бухатыыра

Мүлдьү Бөҕө барахсан!

Илдьит тылбын истиий дуу

Алаҕаркаан харахтардаах

 Арчылаана Куобутун

Арсан Дуолай обургу

Уоран-талаан арҕаҕыгар

Хаайан олордор.

Дьэ ону эн,

Мүлдьү Боҕө бухатыыр,

Быыһаан-абыраан кэлиэҥ үһү диэн баран кыырай халлааныгар көтө турбут.

Аны туран айыы бухатыыра барахсан аллараа дойду аартыга ханан буолаарай диэн улуу толкуйга түһэн мунааран турда5ына, халлаан хайдарынан хаа5ыргыыр саҥа сатарыйбыт да Улуутуйар улуу Суорун кулута хара суор обургу бухатыыр иннигэр хорос гына түспүт. Киһилии саҥалаах буолан биэрбит.

«Хоох-хоох, кулуҥ-халыҥ,

Нойоон богдо, истэ сэргэҕэлээ эрэ,

Аллараа дойду

Аҥайар аартыгын

Ааттаан-суоллаан көрдөөтөҕүҥ.

Өлүү Чөркөчүөк хонуутугар

Арҕаа турар хаспаҕар

Амаан-дьамаан аҥхай баар

Аллараа дойду аартыга

Ол диэкинэн буолуоҕа » диэбит, халык-хулук туойан көтө турбут.

 Мүлчүргэннээх сырыылаах Мүлдьү Бөҕө бухатыыр обургу аллараа дойду аартыгар биирдэ көтүтэн тиийбит.

Биһиги киһибит атаҕын тыаһын истэн Арсан Дуолай абааһы айаҕыттан уот уһуутаабытынан утары ыстаммыт.

Харса суох киирсибитттэр. Бастаан үөгүлүү үөгүлүү үҥүүннэн түспүттэр, онтуолара тосту барбыт. Онтон бааҕыныы-бааҕыныы батыйанан батары бэрсибиттэр, онуойдара бытарыйан хаалбыт. Эт сутуруктарынан киирсэн 40 хонук тухары хайалара да хотторбокко охсуһа сатаан баран, сылайан сэниэлэрэ эстэн сүүстэриттэн өйөнсөн турбуттар.

Үөһээ дойду айыылара мунньахтаабыттар. Орто дойдуга үтүө мөкүнү кыайыахтаах, онон айыы бухатыырыгар көмөлөһүөх тустаахпыт дэспиттэр.

Онуоха Дьөһөгөй тойон маннык диэбит

«Өркөн кылаан дьоннордоох

Өкүндүлүүр эбэҕэ дьоно

Миэхэ айах тутан алгыылларын астынабын.

Онон буолар буоллаҕына

Үс саханы абырыах

Ас таҥас таһаарыах

Араҥас маҥаас кулунчуктаахпын.

Аптаах өлбөт мэҥэ уу биэрэн

Кинин көмөҕө ыытыам.

Акы Сайылыгар олохтоох

Арчылаана Куо барахсан

Анабыллаах кулунчуга буоллун

Сыспай сиэллээҕи сырыырҕаттын

Сылгы үөрдэрин төрдө буоллун»

Туйахчааннарын тыаһа тоһугураан, кулунчук барахсан тиийэн кэлбит, Арчылаана Куо хара таас буолан абыланан турарын, алта төгүл эргийэ көппүт, сэттэ төгүл кистээн дьырылаппыт. Онуоха кэрэ Куо уһун уутуттан уһуктан кэлбит. Кулунчугу батыһан Мүлдьү Бөҕө бухатыыры атан турар айаҕар аптаах мэҥэ ууттуттан таммалатан кэбиспит. Айыы бухатыыра барахсан күүһүгэр күүс эбиллибит, сэниэтигэр сэниэ элбээбит. Абааһы атамаана баҕайыны хаһыытыы түһэн баран сиргэ быраҕан түһэрээт тиҥилэхтээн кэбиспитэ бөх чабычаҕын курдук харк гынан хаалбыт.

 Өкүндү өркөн бухатыыра Мүлчүргэннээх сырыылаах Мүлдьү Бөҕө бухатыыр өйдөөн-дьүүллээн көрбүтэ - иннигэр кэрэ бэйэлээх кыыс арылхай харахтарын алаарыччы көрөн сир симэҕэ буолан сиэдэрэйдик көстөн күлүмнүү турара эбитэ үһү. Арчылаана Куо кэрэ сэбэрэтиттэн алаарыйа дөйөн тоҥ күөс быстыҥа мэндээриччи көрөн турдаҕа үһү. Кэмниэ кэнэҕэс өй ылан, кэрэ Куо нарын илиититтэн аргыый ыга тутан ылан олохторун суолун бииргэ холбоон аал уоту оттунуохтарын сөбүн туһунан ыйыталастаҕа эбитэ үһү. Арчылаана Куо айыы аймаҕын салҕыыр быатыгар, Айыыһыт Хотун айбытынан анабылын толороору сөбүлэҥин биэрэн, кулуннарын сиэппитинэн, өрөгөй тойук аргыстаах орто дойдуга тахсыбыттара эбитэ үһү.